ประกาศคณะกรรมการป้องกันและปราบปรามการทุจริตแห่งชาติเรื่อง หลักเกณฑ์และวิธีการบังคับใช้มาตรฐานทางจริยธรรมของกรรมการป้องกันและปราบปรามการทุจริตประจําจังหวัดพ.ศ. 2557--------------------------------- โดยที่เป็นการสมควรกําหนดให้มีหลักเกณฑ์และวิธีการในการบังคับใช้มาตรฐานทางจริยธรรมของกรรมการป้องกันและปราบปรามการทุจริตประจําจังหวัด เพื่อให้การปฏิบัติหน้าที่ของกรรมการป้องกันและปราบปรามการทุจริตประจําจังหวัดเป็นไปตามมาตรฐานทางจริยธรรม อาศัยอํานาจตามความในมาตรา 5 แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542 ประกอบกับมาตรา 103/16 และมาตรา 107 แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542 ซึ่งแก้ไขเพิ่มเติมโดยพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต (ฉบับที่ 2) พ.ศ. 2554 ประธานกรรมการป้องกันและปราบปรามการทุจริตแห่งชาติโดยความเห็นชอบของคณะกรรมการป้องกันและปราบปรามการทุจริตแห่งชาติ จึงออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์และวิธีการบังคับใช้มาตรฐานทางจริยธรรมของกรรมการป้องกันและปราบปรามการทุจริตประจําจังหวัด พ.ศ. 2557"ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในประกาศนี้ "ประธานกรรมการ" หมายความว่า ประธานกรรมการจริยธรรมกรรมการป้องกันและปราบปรามการทุจริตประจําจังหวัด "กรรมการ" หมายความว่า กรรมการจริยธรรมกรรมการป้องกันและปราบปรามการทุจริตประจําจังหวัดข้อ ๔ ให้ประธานกรรมการป้องกันและปราบปรามการทุจริตแห่งชาติรักษาการตามประกาศนี้และให้คณะกรรมการป้องกันและปราบปรามการทุจริตแห่งชาติ มีอํานาจตีความและวินิจฉัยชี้ขาดปัญหาที่เกิดขึ้นจากการบังคับใช้ประกาศนี้หมวด ๑ บททั่วไป-------------------------ข้อ ๕ มาตรฐานทางจริยธรรมของกรรมการป้องกันและปราบปรามการทุจริตประจําจังหวัดให้เป็นไปตามที่กําหนดไว้ในระเบียบคณะกรรมการป้องกันและปราบปรามการทุจริตแห่งชาติ ว่าด้วยกรรมการป้องกันและปราบปรามการทุจริตประจําจังหวัด การกระทําฝ่าฝืนมาตรฐานทางจริยธรรมอย่างร้ายแรง ได้แก่ การกระทําโดยจงใจหรือประมาทเลินเล่อ อันเป็นการฝ่าฝืนมาตรฐานทางจริยธรรมตามระเบียบคณะกรรมการป้องกันและปราบปรามการทุจริตแห่งชาติ ว่าด้วยประมวลจริยธรรมคณะกรรมการป้องกันและปราบปรามการทุจริตแห่งชาติ ข้าราชการ และลูกจ้างสํานักงานคณะกรรมการป้องกันและปราบปรามการทุจริตแห่งชาติ จนก่อให้เกิดความเสียหายอย่างร้ายแรง หรือการกระทําที่ขาดความเที่ยงธรรม จงใจฝ่าฝืนรัฐธรรมนูญหรือกฎหมายหรือมีพฤติการณ์ที่เป็นการเสื่อมเสียแก่เกียรติศักดิ์ของการดํารงตําแหน่งอย่างร้ายแรง หมวด ๒ การควบคุมให้เป็นไปตามจริยธรรม----------------------------ข้อ ๖ ให้มีคณะกรรมการจริยธรรมกรรมการป้องกันและปราบปรามการทุจริตประจําจังหวัด เรียกโดยย่อว่า "คณะกรรมการจริยธรรมกรรมการ ป.ป.จ." ซึ่งคณะกรรมการ ป.ป.ช. แต่งตั้ง จํานวนเก้าคน ประกอบด้วย สํานักงานคณะกรรมการ (1) ประธานกรรมการ ซึ่งประธานกรรมการ ป.ป.. เสนอจากผู้ทรงคุณวุฒิภายนอกผู้มีความซื่อสัตย์สุจริตเป็นที่ประจักษ์โดยความเห็นชอบจากคณะกรรมการ ป.ป.ช. (2) เลขาธิการคณะกรรมการ ป.ป.ช. (3) รองเลขาธิการคณะกรรมการ ป.ป.ช. หรือผู้ช่วยเลขาธิการคณะกรรมการ ป.ป.ช. ที่ได้รับมอบหมายจํานวนสองคน (4) กรรมการผู้ทรงคุณวุฒิภายนอกซึ่งเลขาธิการคณะกรรมการ ป.ป.ช. เสนอจากผู้มีความรู้หรือประสบการณ์หรือมีผลงานเป็นที่ยอมรับในลักษณะที่เป็นประโยชน์ต่อการควบคุม กํากับดูแล และบังคับใช้ประมวลจริยธรรมของเจ้าหน้าที่ของรัฐ และมีความซื่อสัตย์สุจริตเป็นที่ประจักษ์จํานวนสองคน (5) ผู้อํานวยการศูนย์บริหารงาน ป.ป.ช. จังหวัด เป็นกรรมการและเลขานุการ (6) ข้าราชการของสํานักงาน ป.ป.ช. ที่เลขาธิการคณะกรรมการ ป.ป.ช. มอบหมายจํานวนสองคนเป็นกรรมการและผู้ช่วยเลขานุการข้อ ๗ ประธานกรรมการและกรรมการผู้ทรงคุณวุฒิภายนอกมีวาระการดํารงตําแหน่งคราวละสองปี และจะดํารงตําแหน่งติดต่อกันเกินสองวาระมิได้ ให้ประธานกรรมการและกรรมการตามวรรคหนึ่งซึ่งพ้นจากตําแหน่งตามวาระ ทําหน้าที่ต่อไปจนกว่าจะได้มีการแต่งตั้งประธานหรือกรรมการขึ้นใหม่ข้อ ๘ นอกจากการพ้นจากตําแหน่งตามวาระ ประธานกรรมการและกรรมการผู้ทรงคุณวุฒิภายนอกพ้นจากตําแหน่งเมื่อ(1) ตาย(2) ลาออก(3) คณะกรรมการ ป.ป.ช. มีมติให้พ้นจากตําแหน่งข้อ ๙ การประชุมคณะกรรมการจริยธรรมกรรมการ ป.ป.จ. ต้องมีกรรมการมาประชุมไม่น้อยกว่ากึ่งหนึ่งของจํานวนกรรมการทั้งหมดเท่าที่มีอยู่ ถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้ให้กรรมการที่มาประชุมเลือกกรรมการคนหนึ่งทําหน้าที่เป็นประธานในที่ประชุม การลงมติของที่ประชุมให้ถือเสียงข้างมากของจํานวนกรรมการทั้งหมดเท่าที่มีอยู่โดยกรรมการคนหนึ่งให้มีเสียงหนึ่งในการลงคะแนน ในการประชุมคณะกรรมการจริยธรรมกรรมการ ป.ป.จ. ให้ประธานกรรมการและกรรมการได้รับค่าตอบแทนตามระเบียบคณะกรรมการป้องกันและปราบปรามการทุจริตแห่งชาติ ว่าด้วยค่าตอบแทนอนุกรรมการ ทั้งนี้ ให้ประธานกรรมการได้รับค่าตอบแทนในอัตราเดียวกับประธานอนุกรรมการ และกรรมการได้รับค่าตอบแทนในอัตราเดียวกับอนุกรรมการข้อ ๑๐ คณะกรรมการจริยธรรมกรรมการ ป.ป.จ. มีอํานาจหน้าที่ดังนี้ (1) ควบคุม กํากับ ส่งเสริม สนับสนุนและให้คําแนะนําในการบังคับใช้ประมวลจริยธรรมตามที่กําหนดไว้ในระเบียบคณะกรรมการป้องกันและปราบปรามการทุจริตแห่งชาติ ว่าด้วยกรรมการป้องกันและปราบปรามการทุจริตประจําจังหวัด (2) สอดส่องดูแลการปฏิบัติหน้าที่ของกรรมการ ป.ป.จ. ให้เป็นไปตามมาตรฐานทางจริยธรรม (3) รับและพิจารณาเรื่องร้องเรียน หรือเรื่องที่เป็นข้อสงสัยเกี่ยวกับการกระทําการฝ่าฝืนหรือไม่ปฏิบัติตามมาตรฐานทางจริยธรรมของกรรมการ ป.ป.จ. จากหน่วยงานราชการหน่วยงานของรัฐ รัฐวิสาหกิจ ราชการส่วนท้องถิ่น หน่วยงานเอกชน บุคคลหรือคณะบุคคล (4) พิจารณาเรื่องที่เป็นข้อสงสัยเกี่ยวกับการกระทําของกรรมการ ป.ป.จ. ที่อาจก่อให้เกิดความเสื่อมเสียต่อศักดิ์ศรีและเกียรติภูมิของคณะกรรมการ ป.ป.ช. หรือสํานักงาน ป.ป.ช. หรือเสื่อมเสียต่อเกียรติศักดิ์ของตําแหน่งหน้าที่กรรมการ ป.ป.จ. (5) สอบสวนและรวบรวมพยานหลักฐาน เสนอความเห็นเกี่ยวกับเรื่องร้องเรียนหรือเรื่องที่เป็นข้อสงสัยตาม (3) และ (4) เพื่อเสนอคณะกรรมการ ป.ป.ช. พิจารณาวินิจฉัย (6) แต่งตั้งคณะทํางานเพื่อดําเนินการใด ๆ ที่อยู่ในอํานาจหน้าที่ (7) ปฏิบัติหน้าที่อื่น ตามที่คณะกรรมการ ป.ป.ช. มอบหมาย หมวด ๓ การพิจารณา-----------------------ข้อ ๑๑ เมื่อได้รับการร้องเรียน หรือมีเรื่องที่เป็นข้อสงสัยเกี่ยวกับจริยธรรมของกรรมการ ป.ป.จ. ตามข้อ 10 (3) หรือ (5) ให้คณะกรรมการจริยธรรมกรรมการ ป.ป.จ. พิจารณารับเรื่องร้องเรียนและสอบสวนข้อเท็จจริงโดยเร็ว ให้คณะกรรมการจริยธรรมกรรมการ ป.ป.จ. เสนอความเห็นต่อคณะกรรมการ ป.ป.ช. ว่าสมควรกําหนดให้กรรมการ ป.ป.จ. ผู้ถูกร้องเรียนยุติการปฏิบัติหน้าที่ระหว่างถูกสอบสวนข้อเท็จจริงหรือไม่ ในการนี้ให้คณะกรรมการ ป.ป.ช. พิจารณาสั่งการโดยเร็วข้อ ๑๒ การพิจารณาตามข้อ 11 ต้องแจ้งให้กรรมการ ป.ป.จ. ผู้ถูกร้องเรียนทราบข้อร้องเรียนอีกทั้งต้องเปิดโอกาสให้มีการคัดค้านผู้ทําการสอบสวนข้อเท็จจริงได้ และเปิดโอกาสให้กรรมการ ป.ป.จ. ผู้ถูกร้องเรียนสามารถชี้แจงข้อเท็จจริงและแสดงพยานหลักฐาน รวมทั้งให้มีสิทธิตรวจเอกสารหลักฐานที่เกี่ยวข้องในการชี้แจงข้อเท็จจริง กรณีที่มีการคัดค้านผู้ทําการสอบสวนข้อเท็จจริงให้คณะกรรมการจริยธรรมกรรมการ ป.ป.จ. มีอํานาจพิจารณาและวินิจฉัยคําคัดค้าน คําวินิจฉัยให้ถือเป็นที่สุดข้อ ๑๓ เมื่อการสอบสวนข้อเท็จจริงเสร็จสิ้นแล้ว ให้คณะกรรมการจริยธรรมกรรมการ ป.ป.จ. จัดทํารายงานการสอบสวนข้อเท็จจริงและทําความเห็นเสนอคณะกรรมการ ป.ป.ช. เพื่อพิจารณา หากคณะกรรมการจริยธรรมกรรมการ ป.ป.จ. เห็นว่าจากการสอบสวนข้อเท็จจริงไม่ปรากฏว่าผู้ถูกร้องเรียนฝ่าฝืนมาตรฐานทางจริยธรรมของกรรมการ ป.ป.จ. ก็ให้เสนอความเห็นให้ยุติเรื่อง หากปรากฎข้อเท็จจริงว่าผู้ถูกร้องเรียนมีการฝ่าฝืนมาตรฐานทางจริยธรรมของกรรมการ ป.ป.จ. ให้เสนอความเห็นต่อคณะกรรมการ ป.ป.ช. ว่าการกระทําดังกล่าวเป็นกรณีการฝ่าฝืนมาตรฐานทางจริยธรรมอย่างไม่ร้ายแรงหรือร้ายแรง เพื่อให้คณะกรรมการ ป.ป.ช. พิจารณาสั่งลงโทษตามความร้ายแรงของการกระทํา ข้อ ๑๔ การพิจารณาว่าการกระทําของกรรมการ ป.ป.จ. เป็นการฝ่าฝืนมาตรฐานทางจริยธรรมอย่างร้ายแรงหรือไม่ ให้พิจารณาจากพฤติกรรมของการฝ่าฝืน ความจงใจหรือเจตนาโดยมีมูลเหตุจูงใจ ความประมาทเลินเล่อ สภาพแวดล้อมแห่งกรณี และผลร้ายอันเกิดจากการฝ่าฝืนและเหตุอื่นอันควรนํามาประกอบการพิจารณาหมวด ๔ การลงโทษ------------------ข้อ ๑๕ กรณีเป็นการฝ่าฝืนมาตรฐานทางจริยธรรมอย่างไม่ร้ายแรง ให้คณะกรรมการ ป.ป.ช. มีมติให้ตักเตือนผู้ฝ่าฝืน เพื่อให้ผู้ฝ่าฝืนนั้นปรับปรุงตนเองหรือให้มีการพัฒนาตนเอง หรือเพื่อให้มีการแก้ไขหรือดําเนินการให้ถูกต้อง หรือให้ตําหนิหรือประณามให้เป็นที่ประจักษ์ กรณีเป็นการฝ่าฝืนมาตรฐานทางจริยธรรมอย่างร้ายแรง ให้คณะกรรมการ ป.ป.ช. มีมติให้พ้นจากตําแหน่งตามกฎหมายประกอบรัฐธรรมนูญว่าด้วยการป้องกันและปราบปรามการทุจริตผู้มีอํานาจลงนาม - ประกาศ ณ วันที่ 25 กุมภาพันธ์ พ.ศ. 2557 ปานเทพ กล้าณรงค์ราญประธานกรรมการป้องกันและปราบปรามการทุจริตแห่งชาติ